text: Weekendvejret kalder på vinterdæk
  17 november 2017 kl. 10.27
  DMI forudser en kølig weekend med udsigt til sne sent søndag og tidligt mandag, så fridagene kan med fordel bruges til at skifte til vinterdæk.
  Temperaturerne over Danmark vil falde løbende de kommende tre dage. Weekendens vejr bliver således en kold omgang. 
  - Fredag bliver den varmeste dag. Her får vi nemlig lidt eller nogen sol over det meste af landet. Det er dog kun mellem nogle lokale byger, der især rammer i Jylland, siger Dan Nilsvall, vagthavende meteorolog ved DMI til Ritzau.
  Dagtemperaturerne kommer op et sted mellem syv og ti grader fredag, og det bliver koldere lørdag.
  Ved kysterne vil det blæse med hård vind til kuling. De bedste muligheder for sol foreligger fredag i den østlige del af landet.
  - Lørdag byder på byger i hele landet. Der kan måske være lidt sol en gang imellem, men det er ikke meget. Det bliver nok også lidt blæsende med jævn til hård vind ved kysterne og også op til kuling nogle steder, siger Dan Nilsvall. 
  Temperaturerne bliver op til syv grader, når der er varmest. 
  - Vi nærmer os jo vinteren, så det er ikke unormalt. Det er spændende at se, hvad der sker efter weekenden. Måske bliver kulden liggende. Jeg vil ikke udelukke, at sneen kommer på et kortvarigt besøg sent søndag og tidligt mandag, siger meteorologen.
  Søndag er der måske især i Jylland mulighed for lidt sol mellem bygerne og det bliver  lidt koldere med kun to til seks graders varme. Natten til mandag kan der blive ned til fem graders frost, og der vil generelt være frost i hele landet, oplyser DMI.
  